Document ID: 31975R2051

ΚΑΝΟΝΙΣΜΟΣ (ΕΟΚ) αριθ. 2051/75 ΤΗΣ ΕΠΙΤΡΟΠΗΣ της 25ης Ιουλίου 1975 περί των αιτήσεων αποδόσεως των ενισχύσεων που χορηγούν τα Κράτη μέλη για τη βελτίωση της παραγωγής και της εμπορίας των κοινοτικών εσπεριδοειδών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2511/69 του Συμβουλίου, της 9ης Δεκεμβρίου 1969, περί προβλέψεως ειδικών μέτρων για τη βελτίωση της παραγωγής και της εμπορίας στον τομέα των κοινοτικών εσπεριδοειδών(1), όπως τροποποιήθηκε τελευταία από τον κανονισμό (ΕΟΚ) αριθ. 175/73(2), και ιδίως το άρθρο 5 παράγραφος 3,
Εκτιμώντας:
ότι οι αιτήσεις αποδόσεως που διαβιβάστηκαν στο τμήμα προσανατολισμού του Ευρωπαϊκού Γεωργικού Ταμείου Προσανατολισμού και Εγγυήσεων και αφορούν το 50% των ενισχύσεων που χορηγούνται από τα Κράτη μέλη για τη βελτίωση της παραγωγής και της εμπορίας των εσπεριδοειδών της Κοινότητος, πρέπει να περιλαμβάνουν ορισμένα στοιχεία, τα οποία πρέπει να παρουσιάζονται κατά τρόπο ομοιόμορφο από κάθε Κράτος μέλος, ώστε να διευκολύνεται ο έλεγχος της συμφωνίας αυτών προς τις διατάξεις του κανονισμού (ΕΟΚ) αριθ. 2511/69, καθώς και η λήψη αποφάσεως σχετικά με αυτά-
ότι για να καταστεί δυνατός ένας αποτελεσματικός έλεγχος των αιτήσεων αποδόσεως, τα Κράτη μέλη πρέπει να θέτουν στη διάθεση της Επιτροπής, για μία περίοδο τριών ετών, τα αποδεικτικά έγγραφα βάσει των οποίων υπελογίσθη το ποσό των ενισχύσεων-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του Ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αιτήσεις αποδόσεως που συντάσσονται από τα Κράτη μέλη για τις ενισχύσεις που αναφέρονται στο άρθρο 1 παράγραφος 1 περίπτωση α) και παράγραφος 2 του κανονισμού (ΕΟΚ) αριθ. 2511/69, πρέπει να υποβάλλονται σύμφωνα με τους πίνακες που αναγράφονται στα παραρτήματα I, II και III αντιστοίχως.
Άρθρο 2
Οι αιτήσεις αποδόσεως που συντάσσονται από τα Κράτη μέλη για τις ενισχύσεις που αναφέρονται στο άρθρο 1 παράγραφος 1 περίπτωση β) του κανονισμού (ΕΟΚ) αριθ. 2511/69, πρέπει να υποβάλλονται κατά τον ακόλουθο τύπο: Για κάθε πρόγραμμα επενδύσεως που πραγματοποιείται στα πλαίσια του σχεδίου που αναφέρεται στο άρθρο 2 του κανονισμού (ΕΟΚ) αριθ. 2511/69, τα Κράτη μέλη διαβιβάζουν στην Επιτροπή ένα φάκελλο, ο οποίος πρέπει να περιλαμβάνει τα στοιχεία που αναγράφονται στο παράρτημα IV.
Άρθρο 3
1. Οι αιτήσεις αποδόσεως αναφέρουν τις δαπάνες που πραγματοποίησαν τα Κράτη μέλη κατά τη διάρκεια ενός ημερολογιακού έτους και υποβάλλονται στην Επιτροπή πριν από την 1η Ιουλίου του επομένου έτους.
2. Η Επιτροπή, με βάση τα στοιχεία που περιέχονται στις απαιτήσεις αποδόσεως, προβαίνει στην απόδοση πριν από την προσεχή 31η Δεκεμβρίου, εφ' όσον η αίτηση είναι πλήρης και έχει υποβληθεί νομοτύπως και εντός των προβλεπομένων προθεσμιών.
Άρθρο 4
Το Κράτος μέλος θέτει στη διάθεση της Επιτροπής, για μία περίοδο τριών ετών από την ημερομηνία της τελευταίας αποδόσεως από την Κοινότητα, το σύνολο των αποδεικτικών εγγράφων ή ένα επικυρωμένο αντίγραφο, το οποίο έχει στην κατοχή του και βάσει των οποίων έχουν υπολογισθεί οι ενισχύσεις που προβλέπονται στο άρθρο 1 του κανονισμού (ΕΟΚ) αριθ. 2511/69.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 25 Ιουλίου 1975.

Labels: 15
17
19
6